Pa van moord aangekla ná hy rower doodskiet | Netwerk24
Deur Marietie Louw-Carstens 08 Mei 2017 16:06
'n Pa van Leeudoringstad in Noordwes het Vrydagnag 'n gewapende rower gewond en sy makker doodgeskiet in 'n verbete geveg toe 'n gewapende bende hom en sy gesin in hul huis aangeval het.
Chris Holtzhausen (44) word nou van poging tot moord en moord aangekla.
Holtzhausen is erg aangerand in die aanval en het selfs van sy toonnaels verloor. Sy vrou, Elize, is met 'n koevoet oor haar lyf geslaan. Die egpaar moet altwee antiretrovirale middels gebruik nadat hulle vir MIV-toetse gegaan het.
"Ons het wakker geskrik toe ons yorkshireterriër, wat op die bed slaap, geknor het. Toe is die inbrekers reeds in die huis," sê Holtzhausen.
My oudste dogtertjie is 'n held. Toe die eerste skoot klap, het sy haar sussie gegryp, hulle in 'n kombers toegerol en onder 'n bed weggekruip
Holtzhausen het later gesien die palissade om die huis is gebreek en 'n skuifdeur is van die spoor af getel.
Die inbrekers het klapmusse opgehad en Holtzhausen met 'n koevoet op sy regterarm geslaan. Hulle het vir geld gevra.
"Ons het gesê daar is nie geld in die huis nie."
Terwyl Elize, Bear en Vicky aangerand is het die ander mans die huis geplunder. Van Vicky se vingers is gebreek toe sy probeer terugveg het.
Holtzhausen kon in die harwar losruk en het sy pistool uit 'n kluis gaan haal. Hy het in die sitkamer twee skote geskiet.
Sers. Kelebogile Moleko, polisiewoordvoerder in Noordwes, sê dit is standaardprosedure om klagtes van poging tot moord en moord te open nadat iemand in 'n skietery gewond of dood is. Die polisie ondersoek ook 'n klagte van gewapende huisroof nadat die Holtzhausen-gesin in hulle huis in Leeudoringstad aangeval is.
Moleko sê sodra die polisie se ondersoek voltooi is sal die dossier na die nasionale vervolgingsgesag (NVG) gestuur word, waar besluit sal word of iemand vervolg sal word aldan nie.